MACO คาดรายได้ปี 60 โต 25% ทุ่มงบ 310 ลบ. ซื้อสิทธิเช่าและโครงป้าย
MACO คาดรายได้ปี 60 โต 20-25% ทุ่มงบ 310 ลบ. ซื้อสิทธิเช่าและโครงป้าย-CBD LED Network
10 ก.พ. 2560

บริษัท มาสเตอร์ แอด จำกัด (มหาชน) หรือ MACO ระบุว่า มุมมองของผลการดำเนินงานในปี 60 บริษัทคาดการณ์ว่าจะสามารถเพิ่มรายได้ 20-25% เทียบกับรายได้ของปีก่อน ซึ่งการเติบโตขึ้นมาจากการพัฒนาสื่อดิจิทัล และการรวมงบการเงินกับบริษัท มัลติ ไซน์ จำกัด (Multi Sign) ซึ่งเป็นผู้ประกอบธุรกิจสื่อโฆษณา ที่บริษัทได้เข้าซื้อมากิจการเมื่อปีที่แล้ว
ทั้งนี้ ธนาคารแห่งประเทศไทย (ธปท.) คาดการณ์ว่าปี 60 เศรษฐกิจไทยจะฟื้นตัวและสามารถเติบโตได้ 3.2% จากแรงส่งของการลงทุนโครงสร้างพื้นฐานขนาดใหญ่จากภาครัฐและการฟื้นตัวของการบริโภคภาคเอกชน โดยมีการคาดการณ์ว่าอุตสาหกรรมสื่อโฆษณา ซึ่งโดยปกติเคลื่อนไหวตามการเปลี่ยนแปลงของสภาพเศรษฐกิจจะสามารถเติบโตได้ราว 3-5%
สำหรับในปี 59 ภาพรวมเศรษฐกิจไทยยังคงชะลอตัว ประกอบกับการงดฉายโฆษณาเพื่อแสดงความไว้อาลัยในช่วงปลายปีที่ผ่านมา ส่งผลทำให้มูลค่าการใช้งบสื่อโฆษณาทั้งปีปรับตัวลดลง 11.8%
ส่วนของบริษัทในปีที่ผ่านมา มีการเปลี่ยนแปลงหลายอย่างเริ่มจากการที่บมจ.วี จี ไอ โกลบอล มีเดีย (VGI) เข้ามาเป็นผู้ถือหุ้นใหญ่จำนวน 33.77% หลังจากนั้นบริษัทได้เริ่มปรับปรุงโครงสร้างองค์กร เพื่อให้สามารถแข่งขันท่ามกลางการเปลี่ยนแปลงของสภาพอุตสาหกรรม นำมาซึ่งค่าใช้จ่ายที่ไม่ได้เกิดขึ้นสม่ำเสมอในช่วงสุดท้ายของปี นอกจากนั้นบริษัทยังประสบความสำเร็จในการขยายเครือข่ายสื่อโฆษณาไปยังต่างจังหวัด โดยการเข้าลงทุน 70% ใน Multi Sign คิดเป็นมูลค่ารวม 439 ล้านบาท การลงทุนครั้งนี้ ทำให้จำนวนสื่อของบริษัทเพิ่มขึ้นเป็น 2,000 ป้ายครอบคลุมทั่วประเทศ
อย่างไรก็ตามการปรับปรุงโครงสร้างองค์กร และการขยายธุรกิจได้ส่งผลกระทบต่อกำไรที่หดตัวลงในปี 59 มาอยู่ที่ 102 ล้านบาท จากระดับกำไรสุทธิ 170.66 ล้านบาทในปี 58 แต่ก็เชื่อว่าการเปลี่ยนแปลงดังกล่าวจะช่วยเกื้อหนุนการดำเนินงานในอนาคต และช่วยลดค่าใช้จ่ายไม่จำเป็นในระยะยาว
นอกจากนี้ที่ประชุมคณะกรรมการบริษัทเมื่อวานนี้ (9 ก.พ.) อนุมัติการใช้เงินลงทุนรวม 310 ล้านบาท เพื่อเข้าซื้อสิทธิการเช่า และโครงป้ายโฆษณา รวม 74 โครงป้าย เป็นเงิน 160 ล้านบาท และใช้ลงทุนโครงการ Central Business District LED Network (CBD LED Network) มูลค่า 150 ล้านบาท
โดยอนุมัติให้บริษัท อาย ออน แอดส์ จำกัด ซึ่งเป็นบริษัทย่อยที่ถือหุ้นอยู่ 99.99% เข้าซื้อสิทธิการเช่า และโครงป้ายโฆษณา จำนวน 32 โครงป้าย จากบริษัท เอาท์ ออฟ โฮม มีเดีย จำกัด (OHM) มูลค่ารวม 87.2 ล้านบาท และเข้าซื้อสิทธิการเช่า และโครงป้ายโฆษณาจำนวน 42 โครงป้าย จากบริษัท เอาท์ดอร์ คอนสตรัคชั่น จำกัด (ODC) มูลค่ารวม 72.8 ล้านบาท ซึ่งคาดว่าการดำเนินการจะแล้วเสร็จภายในวันที่ 30 มิ.ย.60
ทั้งนี้ โครงป้ายทั้งหมดเป็นโครงป้ายที่ปัจจุบันบริษัทเช่าจาก OHM และ ODC เพื่อใช้ในการให้บริการสื่อโฆษณาแก่ลูกค้าของบริษัทอยู่แล้ว
นอกจากนี้อนุมัติให้บริษัท หรือบริษัทในเครือลงทุนในโครงการ CBD LED Network ซึ่งมีมูลค่าเงินลงทุนในการก่อสร้างจอ LED และระบบควบคุมรวมทั้งสิ้น 150 ล้านบาท โดยโครงการเป็นการเปลี่ยนป้ายโฆษณาจากสื่อภาพนิ่งเป็นสื่อดิจิทัลในรูปแบบจอ LED จำนวน 19 จอ ครอบคลุม 19 จังหวัด ซึ่งมีขนาดต่อจอตั้งแต่ 100 ตารางเมตรขึ้นไป โดยมีจุดติดตั้งทั่วประเทศไทย ในพื้นที่เขตเศรษฐกิจ ถนนเส้นหลัก ใกล้กับชุมชน ตลาด และสถานีขนส่ง รับสายตากลุ่มเป้าหมายจำนวนมาก 